LIITE

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”PRUNEAUX D’AGEN” / ”PRUNEAUX D’AGEN MI-CUITS”

EU-nro: PGI-FR-0149-AM01 – 18.5.2017

SAN ( ) SMM ( X )

1. Hakijaryhmä ja oikeutettu etu

SYNDICAT DU PRUNEAU D’AGEN 2 rue des Magnolias – BP 130 F – 47303 Villeneuve-sur-Lot RANSKA Puhelin: +33 553415555 Faksi: +33 553402936 Sähköposti: contact@pruneau.fr

Kokoonpano ja oikeutettu etu: Hakijaryhmään kuuluvat tuotantoketjun alkupäästä luumuntuottajien ja -kuivaajien ryhmittymä ja tuotantoketjun loppupäästä kuivattujen luumujen kauppakunnostuksesta tai jalostuksesta vastaavien yritysten ryhmittymä. Näin ollen sillä on oikeus pyytää tuote-eritelmän muuttamista.

2. Jäsenvaltio tai kolmas maa

Ranska

3. Eritelmän KOHTA, jota / kohdat, joita muutos koskee

— ☒ Tuotteen nimi — ☒ Tuotteen kuvaus — ☐ Maantieteellinen alue — ☒ Alkuperätodisteet — ☒ Tuotantomenetelmä — ☐ Yhteys maantieteelliseen alkuperään — ☒ Merkinnät — ☒ Muu: yhteystietojen päivittäminen, tuotelaji, maantieteellinen alue, sanamuotoa koskevat muutokset kohtaan ’Yhteys maantieteelliseen alkuperään’, valvontaelin, kansalliset vaatimukset.

4. Muutoksen/muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

5.1 Tuotteen nimi

Pruneaux d’Agen / Pruneaux d’Agen mi-cuits -nimitys korvataan Pruneaux d’Agen -nimityksellä, sillä ilmaisulla ”mi-cuits” tarkoitetaan Pruneaux d’Agen -luumuja, joita on vain kuivattu vähemmän. Niihin ei lisätä uudelleen vettä. Maininta ”mi-cuit” ilmoitetaan etiketissä.

5.2 Tuotteen kuvaus

— Kuvaukseen lisätään, että Pruneaux d’Agen -luumujen tuotannossa käytettävät Enten luumut ”korjataan optimaalisessa kypsyysasteessa”. Kyseinen tarkennus sisältyy jo tuotantomenetelmää koskevaan tuote-eritelmän osaan.

— Kuvaukseen lisätään, että Pruneaux d’Agen -luumut tuotetaan ”lisäämättä makeutusainetta”, sillä tämä edellytys mainitaan tuote-eritelmässä ainoastaan epäsuorasti. Kuvauksen täydentäminen ei vaikuta tuotteeseen, koska tuotantotapa ei ole muuttunut.

— Maininnalla ”mi-cuits” kaupan pidettävien Pruneaux d’Agen -luumujen osalta lisätään, että ne tuotetaan ”lisäämättä niihin enää uudelleen vettä”. Tällä muutoksella esitetään kirjallisessa muodossa tuottajien käytäntö, vaikka sitä ei ole tarkennettu rekisteröidyssä eritelmässä. Veden lisääminen kyseisiin luumuihin ei ole tarpeen, sillä niitä ei ole täysin kuivattu.

— Otetaan käyttöön erottelu ”sellaisenaan syötävien” Pruneaux d’Agen -luumujen ja ”elintarvikejalostukseen tarkoitettujen” Pruneaux d’Agen -luumujen välillä. Muutoksella halutaan selventää kahta luumuluokkaa, joista toisessa luumut on tarkoitettu myytäväksi suoraan kuluttajille ja toisessa luumut on tarkoitettu jalostettavaksi.

Kuluttajille myytäväksi tarkoitettujen sellaisenaan syötävien luumujen osalta kuvauksessa täsmennetään, että ”koko enintään 66 hedelmää 500 grammassa, kun kosteuspitoisuus on 35 prosenttia”. Tämä kokomaininta korvataan maininnalla ”77 hedelmää”, kuten vahvistetaan tuotantomenetelmää koskevassa rekisteröidyn tuote-eritelmän osassa. Syötäväksi tarkoitettujen eli suoraan kuluttajille myytävien Pruneaux d’Agen -luumujen vähimmäiskokoa muutetaan eli se muuttuu 77 hedelmästä 66 hedelmään 500 grammassa, toisin sanoen luumujen lukumäärä 500 grammassa vähenee ja koko siis kasvaa.

Luumuilla, joista kivi poistetaan, koko määritetään ennen kiven poistamista. Kuvaukseen lisätään vielä, että luumut voidaan myydä ”kokonaisena tai kivet poistettuna”. Muutosten tarkoituksena on yhtäältä mahdollistaa luumujen myynti suurempina ja toisaalta ottaa huomioon luumujen myynti kivet poistettuna. Muutokset eivät saata kyseenalaiseksi tuotteen erityisyyttä tai yhteyttä alkuperään.

Jalostettavaksi tarkoitetut Pruneaux d’Agen -luumut määritellään selkeästi seuraavassa kappaleessa:

”Elintarvikejalostukseen tarkoitettujen Pruneaux d’Agen -luumujen koko on enintään 98 hedelmää 500 grammassa, kun luumuihin ei ole lisätty uudelleen vettä ja kosteuspitoisuus on 21 prosenttia. Luumuissa ei saa olla erittäin vakavia vaurioita, ja niiden on oltava ainakin osittain eheitä. Niiden rakenne rikotaan ennen lähettämistä toiseen elintarvikkeita jalostavaan yritykseen. Luumuja ei ole tarkoitettu myytäväksi lopullisille kuluttajille.”

Lisäys on tarpeen kahdesta syystä: halutaan esittää kuvaus kuivatuille luumuille, joilla on Pruneaux d’Agen -luumujen erityisominaisuudet mutta joita ei enää jatkossa pidetä kaupan sellaisenaan syötävinä luumuina vaan jotka on tarkoitettu jalostettavaksi edelleen elintarviketeollisuudessa, ja halutaan estää kyseisten luumujen joutuminen takaisin sellaisenaan syötävien luumujen jakeluketjuun. Kyseisten luumujen koko on enintään 98 hedelmää 500 grammassa, kun luumuihin ei ole lisätty uudelleen vettä ja kosteuspitoisuus on 21 prosenttia. Tämä luumujen koko ilman veden lisäystä vastaa kokoa enintään 77 hedelmää 500 grammassa, kun luumuihin on lisätty uudelleen vettä ja kosteuspitoisuus on 35 prosenttia. Viimeksi mainittua kokoa edellytetään rekisteröidyssä tuote-eritelmässä sellaisenaan syötäviltä luumuilta.

Lisäksi jalostettavaksi tarkoitettujen Pruneaux d’Agen -luumujen rakenne rikotaan, jos niitä ei jalosteta luumujen tuotantoyrityksessä. Näin säilyvät Pruneaux d’Agen -luumujen erityisominaisuudet.

Poistetaan ilmaisut ”aurinkokuivausta ei käytetä Ranskassa”, ”nykyään Pruneaux d’Agen -luumua myydään vain harvoin kuluttajalle käsittelemättömänä”, ”Pruneaux d’Agen -luumuihin perustuvien valmiiden tuotteiden kirjo on laaja ja kasvaa jatkuvasti”, ”Pruneaux d’Agen -luumun pH on noin 4” ja ”keskimääräiset arvot esitetään jäljempänä ohjeellisina”, sillä ne eivät ole velvoittavia määräyksiä.

Tuotteen tarjontamuotoon liittyvä osa poistetaan, sillä siinä viitataan yleisiin säännöksiin.

5.3 Alkuperätodisteet

Ilmoituksia ja rekisterien pitämistä koskevat velvoitteet ryhmitellään uudelleen yhdeksi kohdaksi, johon lisätään vielä vaatimus yksilöidä jokainen Pruneaux d’Agen -luumujen tuotantoon, kuivaukseen, kivenpoistoon ja pakkaukseen osallistuva toimija. Näin toimijat voidaan yksilöidä tarkastuksia varten.

Tuotantomenetelmän kuvaukseen lisätään, että viljelypäiväkirjaan on merkittävä korjuukertojen määrä, jotta voidaan tarkistaa, että luumujen korjuu suoritetaan useassa erässä.

Erän määritelmää täydennetään siten, että erä on määriteltävä kussakin jalostusvaiheessa. Lisätään seuraavat tarkennukset:

”Erällä tarkoitetaan

— kokoluokitteluun asti kaikkia saman tuottajan samalle jalostajalle toimittamia saman satovuoden luumuja, jollei niitä ole jaettu useampaan pienempään erään esimerkiksi laadun tai lajikkeen mukaan tai yhdistetty suuremmaksi eräksi;

— kokoluokittelusta valmistusvaiheeseen asti kaikkia luumuja, joilla on jalostajan määrittelemät yhteiset ominaisuudet. Tässä vaiheessa erä voidaan jakaa useammaksi uudeksi eräksi;

— valmistuksen alkamisesta pakkaamiseen yhtenäistä määrää hedelmiä, jotka on käsitelty samanaikaisesti samalla menetelmällä pakattavaksi yhdenmukaisiin pakkauksiin, joihin on merkitty sama erän numero.”

Jäljitettävyyttä koskevaan kohtaan lisätään seuraavat tarkennukset:

— satovuotta koskeva maininta lähetysluettelossa, jonka jalostajalle antaa pelkästään oman tuotantonsa kuivaava yksittäinen kuivaaja;

— ilmoitus siitä, voidaanko SMM-mainintaa käyttää, suurten puulaatikoiden etiketeissä kokoluokiteltua raaka-ainetta varastoitaessa;

— painoa koskeva maininta säiliöiden etiketeissä, jos kivien poisto suoritetaan muualla kuin jalostustiloissa.

Edellä kuvatuilla muutoksilla halutaan tehostaa tuotteen seurantaa.

Tuotteen valmistusta, lähetyksiä ja varastoja koskeva yhteenveto edellytetään jatkossa vain kerran vuodessa, 31. elokuuta, kun sitä aiemmin edellytettiin neljä kertaa vuodessa (31. maaliskuuta, 30. kesäkuuta, 31. elokuuta ja 31. joulukuuta). Tarkoituksena on vähentää tarpeettoman vaivalloista ja hyödytöntä raportointia. Päivämäärä 31. elokuuta säilytetään, koska se vastaa edellisen markkinointivuoden päättymistä. Se riittää takaamaan jäljitettävyyden jalostajan osalta.

5.4 Tuotantomenetelmä

Lisätään tuotteen valmistusta kuvaava kaavio, jotta valmistusmenetelmän kaikki vaiheet saadaan esitettyä selkeästi sen mukaan, onko kyse sellaisenaan syötävistä Pruneaux d’Agen -luumuista, jotka voivat olla puolikuivattuja tai ei-puolikuivattuja, vai elintarvikejalostukseen tarkoitetuista luumuista.

— Vaatimukset kasvuvaiheessa

Lajike

Korvataan kappale ”Ainoa Pruneaux d’Agen -luumujen tuotantoon hyväksytty lajike on Prune d’Ente (Enten luumu), mukaan lukien Spurdente Ferco -klooni. Primacotes-, Tardicotes- ja Lorida-lajikkeita ei hyväksytä. Stanley- ja Impériale épineuse -lajikkeet ja kriikunat eivät voi saada kyseistä suojattua maantieteellistä merkintää.”

seuraavasti:

”Pruneaux d’Agen -luumujen tuotantoon hyväksytään ainoastaan Prune d’Ente -lajikkeen (suppeassa merkityksessä) viljelymuodot, mikä sulkee pois myös sen risteytykset kaikkien muiden lajikkeiden kanssa.”

Sanamuodon tarkoituksena on yksinkertaistaa kyseistä kohtaa. Sillä ei kyseenalaisteta periaatetta, jonka mukaan tuotanto perustuu aina Prune d’Ente -luumuihin ja varmennettuun kasvulliseen lisäysaineistoon.

Hedelmien kypsyys korjattaessa

Kohtaan, jonka mukaan hedelmät korjataan kypsyysasteen ollessa optimaalinen, kypsyminen tapahtuu pidemmän ajan kuluessa, puu kerrallaan, ja korjuu tehdään sen vuoksi useassa vaiheessa käsin tai koneellisesti, lisätään seuraavat määräykset:

”Tuottajat tarkastavat säännöllisesti muutamista luumuista Brix-luvun refraktometrillä seuratakseen luumujen kypsymistä kussakin hedelmätarhassa ja aloittaakseen sadonkorjuun sopivana ajankohtana. Joka vuosi asianomainen ryhmä tai sen tarkoitusta varten nimeämä elin määrittää yleisimpien viljelymuotojen ja tarvittaessa suurten maantieteellisten alueiden osalta päivät, jolloin sadonkorjuu aloitetaan. Ryhmä tai tapauksen mukaan kyseinen elin ilmoittaa tiedon kaikille tuottajille. Kyseisten päivämäärien mahdollinen ennakointi on perusteltava ottaen erityisesti huomioon toteutettujen refraktometrimittausten tulokset, jotka tällaisessa tapauksessa kirjataan päivittäin viljelypäiväkirjaan.”

Lisäyksen tarkoituksena on, että sadonkorjuun aloittamispäivä määritellään tarkasti eli mahdollisimman lähelle hedelmien kypsymistä ottaen huomioon tilannekohtaiset vaihtelut toimijoiden välillä. Perustana sadonkorjuun aloittamispäivää vahvistettaessa on kokemusperäinen havainto, että täyden kukinnan ja sadonkorjuun aloittamisen välinen aika on aina 145 päivää.

Vaikka näin onkin selvästi suurimmassa osassa tilanteita, tosiasiallinen kypsymispäivä saattaa vaihdella hieman alalajikkeen, luumutarhan suuntauksen, maaperän luonteen, puille tehtyjen hoitotoimenpiteiden ja, tosin harvemmin, vuoden olosuhteiden mukaan.

Sen vuoksi tuottajan, joka päättää aloittaa korjuun ennen ryhmän ilmoittamaa päivää, on säilytettävä päivittäin tekemillään refraktometrimittauksilla saatu näyttö, jolla hän voi perustella päätöksensä.

— Vaatimukset kuivauksen aikana

Yleistä hygieniaa koskeviin sääntöihin liittyvät määräykset poistetaan, koska ne viittaavat kuluttajalain (Code de la Consommation) vaatimuksiin ja näin ollen yleisiin säännöksiin.

Muutetaan luumujen sadonkorjuun jälkeistä varastointiaikaa koskevaa sanamuotoa: korvataan enimmäisaika ”72 tuntia tavanomaisena vuotena” seuraavasti: enimmäisaika on ”enintään kaksi päivää sadonkorjuun jälkeen (p+2)”. Kylmävarastointi yli 0 °C:n lämpötilassa on edelleen vaihtoehto, jonka nojalla säännöstä voidaan poiketa.

Muutoksen tarkoituksena on helpottaa tarkastuksia, sillä se poistaa tulkinnanvaraisuuden, joka liittyy ilmaukseen ”tavanomainen vuosi”, ja sillä vahvistetaan tarkempi varastoinnin enimmäisaika kuin 72 tunnin jakso, jonka alkamishetki ei ollut selvä.

Kuivauksen osalta korvataan rekisteröidyn tuote-eritelmän ilmaus ”jäännöskosteuden arvo on enintään 23 prosenttia” ilmauksella ”jäännöskosteuden arvo on enintään 35 prosenttia ja mahdollistaa pitkäaikaisen säilytyksen käytettyjen säilytysmenetelmien mukaan.” Poistetaan virke ”Poikkeuksena on niin sanottu Pruneau d’Agen mi-cuit -luumu, joka saadaan kuivaamalla luumuja, kunnes jäännöskosteuden arvo on 30–35 prosenttia.”

Tällä muutoksella halutaan vahvistaa vain yksi jäännöskosteuden yläraja riippumatta siitä, mihin luokkaan luumut kuuluvat. Rekisteröidyssä tuote-eritelmässä vahvistettu 23 prosentin kosteuspitoisuus määriteltiin, jotta luumut voitaisiin säilyttää huonelämpötilassa. Mutta kylmäsäilytys alle 0 °C:n lämpötilassa luo olosuhteet, joiden ansiosta voidaan rajoittaa kuivauksella saavutettava kosteuspitoisuus 35 prosenttiin.

— Vaatimukset jalostusvaiheessa

Rekisteröidyssä tuote-eritelmässä annetaan ainoastaan kuvaus tuotteesta (enintään 77 hedelmää 500 grammassa ja kosteuden enimmäispitoisuus 35 %) ja viittaukset yleisiin säännöksiin (28. elokuuta 1972 annettu ministeriöiden välinen asetus, UNECE:n DF-07 -standardi, elintarvikelainsäädäntö).

Tämä kohta korvataan siis kokonaisuudessaan muutoksilla, joiden myötä jalostusvaiheen vaatimukset kuvataan aiempaa tarkemmin. Muutosten myötä toimijoiden käytännöt ja taitotieto esitetään kirjallisessa muodossa.

Kokoluokittelun osalta tarkennetaan, että luokittelu tehdään kuivauksen jälkeen. Pienimmät luumut eivät saa asianomaista suojattua maantieteellistä merkintää, ja muut määritellään koon perusteella sellaisenaan syötäviksi luumuiksi tai elintarvikejalostukseen tarkoitetuiksi luumuiksi. Kyseinen kohta muutetaan seuraavasti:

”— Kokoluokittelu

Kuivauksen jälkeen erät luokitellaan koon perusteella. Kokoluokittelun jälkeen säilytyslaatikon luokka määritellään laskemalla otoksesta 500 grammaan sisältyvien hedelmien keskimäärä, joka ilmaistaan parillisena lukuna (esim. 40, 42, 44).

Elintarvikejalostukseen tarkoitettuja Pruneaux d’Agen -luumuja sallitaan koon perusteella enintään 98 hedelmää 500 grammassa (lasketaan parillisina lukuina), kun kosteus on 21 prosenttia. Pienempiä luumuja ei lueta asianomaisen SMM:n alle.”

Lisätään myös maininta eri kokoluokkien sekoittamisesta keskenään, mikä on yksi teknisimmistä vaiheista Pruneaux d’Agen -luumujen jalostusprosessissa. Toimenpiteen tarkoituksena on ennakoida sitä, miten veden uudelleen lisääminen vaikuttaa luumujen kokoon, ja noudattaa sääntöä, jonka mukaan luumujen on oltava pakkausvaiheessa tasakokoisia. Uusi teksti on seuraava:

”Sellaisenaan syötävien Pruneaux d’Agen -luumujen osalta erikokoiset luumut otetaan varastosta olevasta raaka-aineesta ja yhdistetään ennen veden uudelleen lisäämistä. Tarkoituksena on ennakoida sitä, miten veden uudelleen lisääminen 35 prosentin kosteuden aikaansaamiseksi vaikuttaa luumujen kokoon, ja noudattaa sääntöä, jonka mukaan luumujen on oltava pakkausvaiheessa tasakokoisia. Haluttu kokoluokka on kaupallinen kokoluokka, jonka määrityksen perustana ovat viiden hedelmän näytteet 500 grammaa kohden, kun kosteus on 35 prosenttia, kokoluokkaan 33 asti (suurimmat) ja sen jälkeen 11 hedelmän näytteet kokoluokkaan 66 asti (pienimmät SMM:n kannalta hyväksyttävät).”

Luumujen lajitteluun liittyen tässä kappaleessa esitetään vaurioita koskevat tiedot ja eritellään ne vaurioiden luonteen mukaisesti: erittäin vakavat vauriot, vakavat vauriot, ulkonäköön liittyvät vauriot. Tuote-eritelmässä asia esitetään seuraavasti:

”— Lajittelu:

Luumut, joissa on erittäin vakavia vaurioita, eivät voi saada kyseistä SMM:ää. Erittäin vakaviksi vaurioiksi katsotaan

— homeen, mädän, elävien tai kuolleiden hyönteisten, elävien punkkien ja vieraiden aineiden esiintyminen hedelmissä;

— kypsymisen tai ravintosisällön puolesta puutteelliset (kypsymättömät), likaantuneet, kokonaan rusentuneet, karamellisoituneet ja muumioituneet hedelmät.

Sellaisenaan syötävissä Pruneaux d’Agen -luumuissa saa olla enintään 5 prosenttia vakavia vaurioita riippumatta siitä, ovatko ne kokonaisia vai onko niistä kivet poistettu.

Vakavina vaurioina pidetään etenkin hedelmämallon muutoksia, joiden aiheuttajia ovat loiset ja käymiset, sekä kuoressa olevat merkittävät muutokset (riippumatta siitä, muuttavatko ne maltoa), joiden pinta-ala on yli 1/16 luumun näkyvästä pinnasta.

Elintarvikejalostukseen tarkoitetuissa Pruneaux d’Agen -luumuissa voi olla tiettyjä ulkonäköön liittyviä vaurioita, jotka eivät vaikuta hedelmämallon laatuun. Ne ovat ainakin osittain eheitä.”

Veden uudelleen lisääminen on välttämätön työvaihe, ja sen osalta lisätään uusi kappale, jossa tarkennetaan luumuihin lisättävän veden suurin sallittu määrä. Sen ylittyminen merkitsee SMM:n menettämistä. Tämä esitetään seuraavasti:

”— Veden uudelleen lisääminen

Lukuun ottamatta puolikuivattuja luumuja (mi-cuits) ja tapauksen mukaan luumuja, joiden rakenne on rikottu, Pruneaux d’Agen -luumuihin lisätään uudelleen kosteutta veden tai höyryn muodossa.

Veden lisäämisen jälkeen kokonaisia tai kivettömäksi käsiteltyjä Pruneaux d’Agen -luumuja käsittävien erien kokorajoitus on enintään 66 hedelmää 500 grammassa, kun kosteus on 35 prosenttia. Kosteuspitoisuus saa olla enintään 35 prosenttia.”

Muutetaan kivien poistoon sekä kivien tai kivenosasten sallimiseen liittyvien määräysten, jotka sisältyvät tuote-eritelmässä mainittuun UNECE:n standardiin, sanamuotoa seuraavasti:

”— Kivien poisto

Tämä toimenpide on vapaaehtoinen. Siinä luumun kivi poistetaan mekaanisesti tai käsin.

Kiven poiston voi suorittaa joko jalostaja omissa tiloissaan tai yksi tai useampi hakijaryhmän yksilöimä alihankkija. Jäljitettävyyttä koskevat säännöt alihankintana tehtävää työtä varten annetaan 4.2 luvussa.

Kiviä tai kivenosasia hyväksytään enintään 2 painoprosenttia pakkauksen kokonaismäärästä.”

Puolikuivattujen luumujen varastointia koskevaa tekstiä muutetaan seuraavasti:

”— Puolikuivattujen luumujen (mi-cuits) varastointi

Puolikuivatut luumut voidaan säilyttää alle 0 °C:n lämpötilassa.

Jotta tuotteen aistinvaraiset ominaisuudet säilyisivät mahdollisimman hyvin, se tuodaan takaisin yli 0 °C:n lämpötilaan jouduttamatta lämpiämistä millään tavalla.”

Tarkoituksena on mahdollistaa puolikuivattujen luumujen markkinoille saattaminen porrastetusti ottamalla käyttöön vaihe, jossa säilytys tapahtuu alle 0 °C:n lämpötilassa.

Lisätään luumujen rakenteen rikkomista koskeva määräys. Tarkoituksena on varmistaa, että jalostusteollisuuteen tarkoitetut luumut eivät päädy sellaisenaan syötävien luumujen markkinoille, ja sen vuoksi määrätään erikseen luumun rakenteen muuttamisesta, jotta tuotetta ei voida enää tarjota suoraan kuluttajalle. Tämä asia esitetään seuraavasti:

”— Rakenteen rikkominen

Jalostettavaksi tarkoitettujen Pruneaux d’Agen -luumujen rakenne rikotaan ennen niiden lähettämistä toiseen elintarvikkeita jalostavaan yritykseen.

Rakenteen rikkominen on mekaaninen toimenpide, joka kohdistuu yhden jalostettavaksi tarkoitettuja luumuja käsittävän erän hedelmiin ja jonka seurauksena luumuja ei voida enää tarjota loppukuluttajalle. Toimenpide muuttaa tuotteen muotoa, koostumusta ja rakennetta peruuttamattomasti.”

Pakkaamisen osalta määritellään tasakokoisuutta koskeva sääntö seuraavasti:

”— Sellaisenaan syötävien Pruneaux d’Agen -luumujen pakkaaminen

Sellaisenaan syötäviä Pruneaux d’Agen -luumuja, joilla on sama suojattu nimitys, käsittävän pakkauksen tai tällaisia pakkauksia käsittävän erän sisällön on oltava tasainen ominaisuuksiensa, erityisesti laadun, ulkonäön ja koon, suhteen.

Tasakokoisuus:

Pakattujen luumujen on oltava suunnilleen samankokoisia. Keskimääräinen kokoero valmistuksessa yhdeksi eräksi yhdistettävien, raaka-ainetta sisältävien laatikoiden välillä saa olla enintään 16 yksikköä. Esimerkkinä vaihteluvälit 44–60 ja 46–62.

Tasaisuus laadun ja ulkonäön suhteen

Kokonaiset tai kivettömäksi käsitellyt Pruneaux d’Agen -luumut ovat pulleita, niiden pinta on poimuinen mutta ei haljennut eikä revennyt, kiven poistoa varten tehtyä aukkoa lukuun ottamatta, eivätkä ne ole karamellisoituneet.

Enintään 10 prosenttia hedelmistä saa poiketa edellä kuvatuista vaatimuksista. Vakavia vaurioita saa hedelmissä kuitenkin olla enintään 5 prosenttia. Erittäin vakavia vaurioita ei sallita.”

Lisätään stabilointia koskeva vaatimus, koska kyseinen työvaihe on välttämätön lisättyä vettä sisältävien luumujen säilymiselle. Asia esitetään seuraavasti:

”— Stabilointi

Koska luumut menettävät veden lisäämisen jälkeen säilyvyytensä, ne on stabiloitava. Valmis tuote voidaan stabiloida joko lisäämällä siihen säilöntäainetta ennen pakkaamista tai pastöroimalla pakattu tuote.”

Edellä mainituilla muutoksilla varmistetaan asianomaisen SMM:n ominaispiirteiden säilyminen.

5.5 Merkinnät

Korvataan kohta ”Pakkauksiin tehdään seuraavat merkinnät: Pruneaux d’Agen tai Pruneaux d’Agen mi-cuits. Merkintöjen on oltava voimassa olevan lainsäädännön vaatimusten mukaisia.” seuraavasti:

”Pakkauksiin tehdään seuraavat merkinnät:

— Pruneaux d’Agen, jota täydennetään tapauksen mukaan maininnalla ”mi-cuits”,

— lainsäädännössä edellytettyjen mainintojen lisäksi seuraavat täydentävät maininnat: ”— Vain sellaisenaan syötävät luumut — Koko ilmaistuna käyttäen soveltuvaa nimitystä, jonka jälkeen voidaan ilmoittaa hedelmien vähimmäis- ja enimmäismäärä 500 grammassa muodossa ”x/y hedelmää 500 grammassa”: — : ”Super Géants” : enintään 33 hedelmää 500 grammassa — : ”Géants” : 33/44 — : ”Très gros” : 44/55 — : ”Gros” : 55/66 — Kosteuden enimmäispitoisuus prosentteina — joko yhdellä seuraavista maininnoista: — ”Kosteus enintään 26 %” (vesipitoisuus enintään 26 %) — ”Kosteus enintään 29 %” (vesipitoisuus 26 %:n ja (enintään) 29 %:n välillä) — ”Kosteus enintään 35 %” (vesipitoisuus 29 %:n ja (enintään) 35 %:n välillä) — tai ilmoittamalla tarkka vesipitoisuus pakkaushetkellä.” ”— Kaikki Pruneaux d’Agen -luumut — Euroopan unioniin sijoittautuneen myyjän tunnistetiedot selvästi sekä, jos myyjä ei ole myös jalostaja, koodi, jonka avulla voidaan suoraan tunnistaa myytäväksi tarkoitetun tuotteen lopullisen pakkauksen tehnyt jalostusyritys, — Jos jalostajan nimi ei ole pakkauksessa selvästi nähtävissä, se ilmoitetaan Pruneaux d’Agen -luumun tuote-eritelmän mukaisesti BP 130–47303 Villeneuve-sur-Lot CEDEX — Valmistuserän numero — Pruneaux d’Agen -luumuja ei saa tarjota julkisesti, lähettää, saattaa myyntiin eikä myydä, jos mainoksissa, esitteissä, etiketeissä, laskuissa tai missä tahansa astioissa ei ole nähtävillä nimeä ”Pruneaux d’Agen”. — Jalostettavaksi tarkoitettuja luumuja koskevissa asiakirjoissa on oltava selvästi nähtävissä nimen ”Pruneaux d’Agen” vieressä maininta ”déstructurés” (rakenne rikottu), kun asiakirjat toimitetaan toiselle elintarvikkeiden jalostusyritykselle osoitetun lähetyksen mukana.””

Edellä esitetyillä muutoksilla halutaan antaa kuluttajalle paremmin tietoa kaupan pidettävien Pruneaux d’Agen -luumujen ominaisuuksista ja helpottaa tuotteen jäljittämistä valitustilanteessa.

5.6 Muuta

— Tuote-eritelmän muuttaminen

Tuote-eritelmään tehdään useita muotoiluun liittyviä muutoksia (siirto toiseen kohtaan, kappaleiden yhdistäminen, yhteyttä alkuperään koskevan kohdan uudelleen muotoilu maantieteellisen alueen erityispiirteiden, tuotteen erityisyyden ja syy-yhteyden erottelemiseksi, liitteiden poistaminen, koska ne eivät sisällä velvoittavia määräyksiä), jotka eivät vaikuta voimassa oleviin tuote-eritelmän määräyksiin.

— Jäsenvaltion toimivaltainen viranomainen

Institut national de l’origine et de la qualitén (laatumerkeistä ja alkuperänimityksistä vastaava virasto, INAO) yhteystiedot lisätään jäsenvaltion toimivaltaista viranomaista koskevaan kohtaan asetuksen (EU) N:o 1151/2012 mukaisesti.

— Hakijaryhmä

Hakijaryhmän yhteystiedot päivitetään, koska ne ovat muuttuneet.

— Tuotelaji

Tuoteluokkaa koskevaa viittausta on muutettu, jotta se olisi täytäntöönpanoasetuksen (EU) N:o 668/2014 liitteen XI mukainen.

— Maantieteellinen alue

SMM:n maantieteellisen alueen rajausta ei ole muutettu. Näkyvät muutokset liittyvät muotoseikkoihin: kantoneita koskeva kartta ja luettelo on korvattu tarkemmalla kuntaluettelolla.

Velvoite suorittaa pakkaus kyseisellä alueella on jo selvästi esitetty rekisteröidyssä tuote-eritelmässä. Nyt lisätään, että kivien poiston hoitavien yksikköjen on myös sijaittava kyseisellä maantieteellisellä alueella. Kyseessä on tarkennus, koska kaikki toimenpiteet pakkaamiseen asti on toteutettava maantieteellisellä alueella. Vaatimus, jonka mukaan pakkaus on suoritettava kyseisellä alueella, rajataan koskemaan sellaisenaan syötäviä luumuja, eikä se koske jalostettavaksi tarkoitettuja luumuja. Lisäksi tuote-eritelmään lisätään tarvittavat perustelut. Näin ollen tekstiä on muutettu seuraavasti:

”Pakkaaminen nimetyllä alueella on välttämätöntä sellaisenaan syötävien Pruneaux d’Agen -luumujen laatuominaisuuksien säilyttämiseksi. Luumut, joihin on lisätty uudelleen vettä tai jotka on vain kuivattu puolikuivattujen luumujen tapauksessa, menettävät säilyvyytensä, ja ne on stabiloitava. Pakkaamisen jälkeen ne sen vuoksi pastöroidaan lopullisessa pakkauksessaan. Kyseiset vaiheet liittyvät kiinteästi toisiinsa, ja ne ovat osa Pruneaux d’Agen -luumuihin liittyvää valmistusprosessia. Pastörointi, joka on yleisin valmiiden tuotteiden stabilointimenetelmä, voidaan suorittaa vain tiiviisti suljetuille lopullisille pakkauksille. Lisäksi tietyt tuotteiden esittämiseen liittyvät olennaiset toimenpiteet edellyttävät, että erät valmistetaan ja pakataan saumattomasti. Näin on esimerkiksi on tasakokoisuutta koskevan säännön kohdalla, sillä sen noudattaminen edellyttää tuotteen tietynlaista käsittelyä ennen veden lisäämistä sekä pakkaamisen aikana. Pakkauksen suorittaminen kyseisellä alueella parantaa myös tuotteiden jäljitettävyyttä ja helpottaa niiden valvontaa.”

Valvontaelin

Valvontaelimen yhteystiedot on korvattu toimivaltaisen valvontaviranomaisen yhteystiedoilla. Muutoksen tarkoituksena on välttää se, että eritelmää pitää muuttaa valvontaelimen vaihtuessa.

Kansalliset vaatimukset

Kansalliset vaatimukset esitetään taulukkona, johon on koottu tärkeimmät tuote-eritelmässä mainitut valvottavat seikat sekä käytettävät arviointimenetelmät. Lisäyksen tarkoituksena on helpottaa tarkastuksia.

YHTENÄINEN ASIAKIRJA

”PRUNEAUX D’AGEN”

EU-nro: PGI-FR-0149-AM01 – 18.5.2017

SAN ( ) SMM ( X )

1. Nimi tai nimet

”Pruneaux d’Agen”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.6. Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Pruneaux d’Agen -luumut saadaan kuivaamalla (ja tietyissä tapauksissa vettä uudelleen lisäämällä) Ente-luumuista, jotka korjataan optimaalisessa kypsyysasteessa ja joihin ei lisätä makeutusainetta. Ne ovat ovaalinmuotoisia luumuja, joiden väri vaihtelee tummanruskeasta mustaan. Luumun pinta on kiiltävä ja koostumus pehmeä. Mallon väri vaihtelee ruskean kellertävästä kullankeltaiseen ilman karamellisoitumista.

Pruneaux d’Agen -luumuja, jotka on saatu lopettamalla kuivaus, kun hedelmän kosteuspitoisuus on laskenut 30–35 prosenttiin, ja lisäämättä enää uudelleen vettä, voidaan pitää kaupan käyttäen mainintaa ”mi-cuits” (puolikuivattu).

Pruneaux d’Agen -luumut voidaan myydä kokonaisina, kivet poistettuna tai rakenne rikottuna.

Sellaisenaan syötävät Pruneaux d’Agen -luumut myydään kokonaisina tai kivet poistettuna, ja niiden koko on enintään 66 hedelmää 500 grammassa, kun kosteuspitoisuus on 35 prosenttia. Luumuilla, joiden kivi on poistettu, koko määritetään ennen kiven poistamista.

Luumut myydään tasakokoisina. Ne ovat pulleita ja niiden pinta on poimuinen mutta ei haljennut eikä revennyt (kiven poistoa varten tehtyä aukkoa lukuun ottamatta). Luumuista alle 10 (paino)prosentilla saa olla vaurioita, joista vakavia saa olla alle 5 prosenttia. Erittäin vakavia vaurioita ei saa olla lainkaan.

Elintarvikejalostukseen tarkoitettujen Pruneaux d’Agen -luumujen koko on enintään 98 hedelmää 500 grammassa, kun luumuihin ei ole lisätty uudelleen vettä ja kosteuspitoisuus on 21 prosenttia. Luumuissa ei saa olla erittäin vakavia vaurioita, ja niiden on oltava ainakin osittain eheitä. Niiden rakenne rikotaan ennen lähettämistä toiseen elintarvikkeita jalostavaan yritykseen. Luumuja ei ole tarkoitettu myytäväksi lopullisille kuluttajille.

Erittäin vakaviksi vaurioiksi katsotaan

— homeen, mädän, elävien tai kuolleiden hyönteisten, elävien punkkien ja vieraiden aineiden esiintyminen hedelmissä;

— kypsymisen tai ravintosisällön puolesta puutteelliset (kypsymättömät), likaantuneet, kokonaan rusentuneet, karamellisoituneet ja muumioituneet hedelmät.

Pruneaux d’Agen -luumuja ei sekoiteta koskaan muuta alkuperää tai lajiketta olevien luumujen kanssa.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Pruneaux d’Agen -luumut saadaan Ente-luumuista, jotka tuotetaan ja korjataan yksilöidyllä maantieteellisellä alueella. Sen maaperä- ja ilmasto-olot soveltuvat erityisesti suurikokoisten ja erittäin sokeripitoisten luumujen tuotantoon.

Alueen ilmasto sopii Ente-luumupuulle. Sen vaikutuksesta luumuissa muodostuu erityinen tasapaino sokerin ja happamuuden välille ja luumun pinta kehittyy pehmeäksi ja hienoksi.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Luumujen tuotannon ja kuivaamisen sekä kuivattujen luumujen jalostuksen ja kivien poiston on tapahduttava kyseisen SMM:n yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Pakkaaminen nimetyllä alueella on välttämätöntä sellaisenaan syötävien Pruneaux d’Agen -luumujen laatuominaisuuksien säilyttämiseksi. Luumut, joihin on lisätty uudelleen vettä tai jotka on vain kuivattu puolikuivattujen luumujen tapauksessa, menettävät säilyvyytensä, ja ne on stabiloitava. Pakkaamisen jälkeen ne sen vuoksi pastöroidaan välittömästi lopullisessa tiiviisti suljetussa pakkauksessaan. Kyseiset vaiheet liittyvät kiinteästi toisiinsa, ja ne ovat erottamaton osa tuotteen valmistusprosessia. Näin myös parannetaan tuotteiden jäljitettävyyttä ja helpotetaan niiden valvontaa.

Lisäksi tietyt tuotteiden esittämiseen liittyvät olennaiset toimenpiteet edellyttävät, että erät valmistetaan ja pakataan saumattomasti. Näin on esimerkiksi on tasakokoisuutta koskevan säännön kohdalla, sillä sen noudattaminen edellyttää tuotteen tietynlaista käsittelyä ennen veden lisäämistä sekä pakkaamisen aikana.

Velvoite suorittaa pakkaaminen yksilöidyllä alueella ei koske jalostettavaksi tarkoitettuja Pruneaux d’Agen -luumuja.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Pakkauksiin tehdään seuraavat merkinnät:

— ”Pruneaux d’Agen”, jota täydennetään tapauksen mukaan maininnalla ”mi-cuits” (puolikuivattu),

— Vain sellaisenaan syötävät luumut — Koko ilmaistuna käyttäen soveltuvaa nimitystä, jonka jälkeen voidaan ilmoittaa hedelmien vähimmäis- ja enimmäismäärä 500 grammassa muodossa ”x/y hedelmää 500 grammassa”: — : ”Super Géants” : enintään 33 hedelmää 500 grammassa — : ”Géants” : 33/44 hedelmää 500 grammassa — : ”Très gros” : 44/55 hedelmää 500 grammassa — : ”Gros” : 55/66 hedelmää 500 grammassa — Kosteuden enimmäispitoisuus prosentteina — joko yhdellä seuraavista maininnoista: — ”Kosteus enintään 26 %” (vesipitoisuus enintään 26 %) — ”Kosteus enintään 29 %” (vesipitoisuus 26 %:n ja (enintään) 29 %:n välillä) — ”Kosteus enintään 35 %” (vesipitoisuus 29 %:n ja (enintään) 35 %:n välillä) — tai ilmoittamalla tarkka vesipitoisuus pakkaushetkellä.

— Kaikki Pruneaux d’Agen -luumut — Euroopan unioniin sijoittautuneen myyjän tunnistetiedot selvästi sekä, jos myyjä ei ole myös jalostaja, koodi, jonka avulla voidaan suoraan tunnistaa myytäväksi tarkoitetun tuotteen lopullisen pakkauksen tehnyt jalostusyritys — jos jalostajan nimi ei ole pakkauksessa selvästi nähtävissä, se ilmoitetaan Pruneaux d’Agen -luumun tuote-eritelmän mukaisesti BP 130–47303 Villeneuve sur Lot CEDEX — Valmistuserän numero.

— Pruneaux d’Agen -luumuja ei saa tarjota julkisesti, lähettää, saattaa myyntiin tai myydä, jos mainoksissa, esitteissä, etiketeissä, laskuissa tai astioissa ei ole nähtävillä nimeä ”Pruneaux d’Agen”.

— Jalostettavaksi tarkoitettuja luumuja koskevissa asiakirjoissa on oltava selvästi nähtävissä nimen ”Pruneaux d’Agen” vieressä maininta ”déstructurés” (rakenne pilkottu), kun asiakirjat toimitetaan toiselle elintarvikkeiden jalostusyritykselle osoitetun lähetyksen mukana.

4. Maantieteellisen alueen tarkka rajaus

Pruneaux d’Agen SMM:n maantieteelliseen alueeseen kuuluvat kaikki seuraaviin kantoneihin kuuluvat kunnat:

Dordognen departementti: Beaumont, Belvès, Bergerac, Domme, Eymet, Issigeac, La Force, Le Bugue, Le Buisson-de-Cadouin, Monpazier, Montpon Ménestérol, Sigoulès, Velines, Villefranche-de-Lonchat, Villefranche-du-Périgord.

Gersin departementti: Condom, Eauze, Fleurance, Jegun, Lectoure, Mauvezin, Miradoux, Montréal, Saint-Clar, Valence-sur-Baïse, Vic-Fezensac.

Gironden departementti: Auros, Branne, Carbon-Blanc, Castillon-La-Bataille, Cenon, Créon, La Réole, Lussac, Monségur, Pellegrue, Pujols, Sauveterre-de-Guyenne, Sainte-Foy-La-Grande.

Lotin departementti: Bretenoux, Castelnau-Montratier, Catus, Cazals, Figeac, Gourdon, Lacapelle Marival, Lalbenque, Livernon, Luzech, Montcuq, Puy l’Evêque, Saint-Céré, Saint-Germain-du-Bel-Air, Salviac.

Lot-et-Garonnen departementti: Koko departementti Houeillès’n kantonia lukuun ottamatta.

Tarn-et-Garonnen departementti: Koko departementti Caylus’n, Saint-Antonin-Noble-Valin ja Villebrumier’n kantoneja lukuun ottamatta.

5. Yhteys maantieteelliseen alueeseen

Maantieteellisen alueen erityisyys

Pruneaux d’Agen SMM:n maantieteellinen alue sijaitsee Lounais-Ranskassa, lähellä Agenin kaupunkia, joka jo 1700-luvulla toimi lähtöpaikkana lähiseuduilla tuotettujen luumujen lähetyksille ja joka on antanut nimensä kyseisille luumuille.

Maantieteellinen alue vastaa Ente-luumulajikkeen perinteistä tuotantoaluetta. Sitä tuottavat luumutarhat sijoittuvat rinteille ylätasangolla, jota halkovat kohti Garonnea virtaavat pikkujoet. Maaperä on enimmäkseen kalkkipitoista savimaata. Luumupuu ei viihdy kosteassa maassa vaan suosii läpäiseviä ja viileitä maita.

Maantieteellinen alue sijaitsee ilmastollisella siirtymävyöhykkeellä välimerellisen vaikutuksen ja valtameren vaikutuksen välissä, ja sille on ominaista sademäärän jakautuminen koko vuodelle. Talvet ovat kylmiä, ja keväät ovat yleensä lämpimiä ja silloin pakastaa hyvin harvoin. Kesällä lämpötila on korkea mutta öitä viilentävät ukkoskuurot.

Juuri 1700-luvulla Pruneaux d’Agen -luumujen tuotanto alkoi todella laajeta. Ente-luumupuuta kasvavat tarhat levittäytyivät rinnealueille, ja kun ilmeni lajikkeen poikkeuksellisen hyvä soveltuvuus kuivattavaksi, se syrjäytti muut lajikkeet. Tuolloin myös yleistyi kuivaustekniikka, jossa luumuille käytettiin ensin aurinkokuivausta ja sen jälkeen suoritettiin loppukuivaus leivinuunissa.

Ravitsemuksellisten ominaisuuksien sekä säilönnän ja kuljetuksen helppouden ansiosta Pruneaux d’Agen -luumujen kauppa laajeni nopeasti. Merkkinä tuotannon merkityksestä alueen taloudelle annettiin tuolloin tietyissä alueen kylissä ensimmäiset luumujen kauppaa koskevat säännöt.

Luumun kasvatus kehittyi koko 1800-luvun, samoin luumujen kuivaamiseen käytettävien erityisten kuivausuunien käyttö. Samaan aikaan Pruneaux d’Agen -luumut tulivat tunnetuiksi koko maailmassa, mikä on nähtävissä Leo Tolstoin teoksen Ivan Iljitsin kuolema (1886) luvussa X:

”Hänelle tarjottiin kuivattuja luumuja, ja hän muisti heti lapsuutensa luumut, mustat ja ryppyiset, aivan erityiseltä maistuvat Agenin luumut, joiden kiveen kun ehti, sai suun täyden sylkeä…”

Vuonna 1894 laskettiin yksistään Lot et Garonnen departementissa viisi miljoonaa tuottavaa luumupuuta ja miljoona nuorta puuta. Myös naapuridepartementit (Gers, Tarn et Garonne, Lot, Dordogne ja Gironde) tuottivat luumuja.

1900-luvun ensimmäisellä puoliskolla uusien tuottajamaiden aiheuttama kilpailu ja ensimmäisen maailmansodan seuraukset maatalousväestölle saivat aikaan jyrkän laskun Pruneaux d’Agen -luumujen tuotannossa.

Toisen maailmansodan jälkeen tuotanto lähti Ranskassa uudelleen käyntiin ja istutettiin nykyaikaisia hedelmätarhoja, joissa käytettiin Ente-luumun uusia lajikemuunnoksia. Samalla tekniikka kehittyi, otettiin esimerkiksi käyttöön kuivaustunneleita. Tässä tuotannossa ratkaisevia ovat kuitenkin edelleen taitotiedon eri osa-alueet kuten puiden leikkaus, korjuun ajoittaminen optimaaliseen kypsyysasteeseen ja kuivauksen hallinta siten, että saavutetaan lopullinen kosteuspitoisuus hedelmiä polttamatta.

Kauniiden luumujen saamiseksi luumupuut leikataan joka vuosi (hoitoleikkaus). Leikkauksen ansiosta auringonvalo läpäisee puun, luumut kypsyvät samaan aikaan ja puu pysyy terveenä. Leikkaus vähentää myös hedelmien määrää ja johtaa osaltaan tasaisempaan tuotantoon, jolloin saadaan laadullisesti (suuremmat hedelmät) ja määrällisesti parempi sato.

Sato korjataan, kun luumut ovat kypsyneet täysin ja irtoavat luontaisesti tai puuta kevyesti ravistettaessa. Nykyisin oikean korjuuajankohdan määrittämiseksi käytetään myös toista tekniikkaa. Siinä refraktometri-nimiseen laitteeseen otetaan muutama tippa mehua, josta määritetään luumun sokeripitoisuus.

Samaan aikaan jalostajat kehittävät veden uudelleen lisäämisessä ja säilytyksessä käytettäviä tekniikoita voidakseen esitellä tuotteen, joka on ”valmis kulutettavaksi”, vaikka Pruneaux d’Agen -luumuja myydään myös edelleen perinteiseen tapaan ”kuivana” kuluttajille, jotka sitten lisäävät niihin kosteuden kotonaan. Tarkoituksena on pehmentää luumun maltoa makua laimentamatta. Menetelmä, kesto ja lämpötila ovat niin ikään tekijöitä, joiden avulla jalostaja voi tuottaa luumua, joka säilyttää kaikki arominsa samalla kun sen malto pehmenee.

Tämän lisäksi paikallinen käsiteollinen elintarvikkeiden valmistus tuottaa Pruneaux d’Agen -luumuista makeisia ja elintarvikevalmisteita, jotka vahvistavat hyvää mielikuvaa tuotteesta. Näin voidaan käyttää kaikkein pienimmät luumut sekä ne, joissa on joitakin ulkonäköön liittyviä vikoja ja joita on vaikea myydä sellaisenaan syötävinä luumuina.

Tuotteen erityisyys

Pruneaux d’Agen -luumujen koostumus on pehmeä, hedelmämallon väri vaihtelee ruskean kellertävästä kullankeltaiseen ilman karamellisoitumista ja luumun pinta on kiiltävä eikä lainkaan tahmea.

Sellaisenaan syötävät Pruneaux d’Agen -luumut erotellaan myös koon perusteella.

Niiden hyvä maine kantaa kaukaa.

Syy-yhteys

Syy-yhteys perustuu Pruneaux d’Agen -luumujen laatuun ja maineeseen.

Alueen maaperä- ja ilmasto-olot soveltuvat erityisesti Pruneaux d’Agen -luumuja varten tarvittavien suurikokoisten ja erittäin sokeripitoisten luumujen tuotantoon.

Ente-luumupuu on vakiintunut alueelle. Se kehittyy optimaalisesti kalkkipitoisessa savimaassa, joka antaa puulle suotuisan kasvualustan. Myös ilmasto soveltuu hyvin luumupuulle. Talvet ovat riittävän kylmiä, keväällä on pakkasta hyvin vähän hedelmöitymisen aikaan ja kesällä vuorottelevat lämpimät päivät ja viileät yöt – tämän ansiosta luumuissa muodostuu erityinen tasapaino sokerin ja happamuuden välille ja luumun pinta kehittyy pehmeäksi ja hienoksi.

Luonnonolot yhdistyneinä tuottajien taitotietoon, joka liittyy etenkin puiden leikkaukseen ja luumujen kypsyyteen korjuuvaiheessa, luovat edellytykset tyypillisten suurikokoisten ja hyvin sokeripitoisten Pruneaux d’Agen -luumujen tuotannolle.

Kuivaus on Pruneaux d’Agen -luumujen laadun kannalta ratkaiseva tekijä. Kuivaajien on osattava suorittaa kuivaus tuoreiden luumujen laadun perusteella siten, että luumuihin saadaan haluttu kosteuspitoisuus. Näin luumujen malto saa ruskean kellertävästä kullankeltaiseen vaihtelevan värin ilman karamellisoitumista.

Jalostajat ovat myös kehittäneet veden uudelleen lisäämisessä käytettäviä tekniikoita, joiden ansiosta luumut saavat pehmeän koostumuksen ja kiiltävän eikä lainkaan tahmean pinnan.

Ravitsemuksellisten ominaisuuksien sekä säilönnän ja kuljetuksen helppouden ansiosta Pruneaux d’Agen -luumut ovat olleet hyvin tunnettuja kansainvälisesti jo 1700-luvun lopulta lähtien.

Paikallisesti järjestetään useita Pruneaux d’Agen -luumujen myyntitapahtumia, jotka osaltaan edistävät luumujen tunnettuutta. Niistä mainittakoon Pruneau Show Agenissa sekä tuotantoalueen keskellä järjestettävät Saint-Aubinin (47) markkinat, joilla tuotteen yhteys tuotantopaikkaansa on todettavissa.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://extranet.inao.gouv.fr/fichier/3-20171106CDCIGPPruneauxdAgenrevu-nelleversion.pdf